《十五夜寻兰心不遇独往贞元阁踏月而归》
清代·蒋蘅

之子期不来，独往践佳兴。招提绝人迹，松关閟幽茜。

皎月独弄姿，水木俱清醒。据石憩微躯，危襟竦虚听。

满地走虬蛇，松篁摇不定。夜游多晴旷，况乃无人境。

咳唾响深谷，虚堂如有应。飕飕山风至，簌簌林箨迸。

心魂已凄动，四顾逾悄静。清极不可留，褰裳蹑莎径。

不知露气深，星星草头莹。

作者简介：蒋蘅，初名振生，字湘帆，金坛人。恩贡，官英山教谕，加国子监学正衔。有《拙存堂集》。